Cum in omnibus justis largitionibus idonea sunt adhibenda testimonia, tamen ad cavendas sæculi varietates necesse est ut largitio plenæ devotionis ita consignetur scripturarum testamentis, quatenus cognosci possit varietas rationis cum ante conspectum reducta fuerit inquirentis. Quamobrem ego Adeleth, superna disponente pietate, quondam comitissa, nunc autem propitiante miseratione cœlestis imperatoris famula, et clarissimorum filiorum prole coruscante in pristinæ appellationis permanens dignitate, ista et multo plura perpendens michi collata beneficiorum Dei donaria ex aliquibus temporalibus bene expensis, æternæ remunerationis credens atque desiderans adipisci præmia, disposui ad consilium atque consensum immo et exhortationem dilecti filii mei Hugonis illustris comitis ut de quibusdam meæ proprietatis rebus ecclesiam beati Nazarii honorarem quæ mater est ecclesiarum totius diœceseos Æduorum, pro eo quod in ea divina pietas multis consolationibus et propitiationibus me erexit et ad tranquilla desideria perduxit; ideoque dignum duxi ut pro largitis bonis et largiendis præmiis præfatum locum relinquerem hæredem: statui igitur ad memorati filii mei Hugonis consilium ut villam Poligniacum sitam in comitatu Warasco, super rivulum Onnam cum ecclesiis et mansis ad se pertinentibus quadraginta et eo amplius, ad stipendia servorum Dei in prædicta matre Ecclesia eidem Domino et sancto Nazario militantium manciparem pro me et pro nominato filio meo Hugone qui ipsam villam per præceptum regium adeptus est et michi per cartam suæ largitionis in proprio habendam concessit, quatenus jam dicti militis Christi Nazarii intercessio et servorum ejus frequens oratio aures summæ pietatis ad nostrum pulsent auxilium ut et præsentem vitam sub divina protectione sine dedecore et periculo transeamus et perpetuam, divina remunerante gratia, feliciter obtinere mereamur. Unde et hanc nostræ largitionis cartam fieri jussimus per quam supra nominatam villam prælibatæ ecclesiæ sancti Nazarii et canonicorum ipsius loci stipendiis destinamus, obsecrantes ut nullus episcopus aut comes a mensa eorumdem canonicorum subtrahere præsumat, sed stipendiis illius prædicti fratres potiantur inviolabiliter, nullo impediente, eo quidem jure, ut in vita nostra eamdem ad nostros usus teneamus villam; ipsi autem pro vestitura in præsenti ecclesiam ipsius potestatis cum capellis sibi subditis recipiant et ad censum illius in suis alimoniis expendant. Si ergo aliquis princeps aut prælatus seu quælibet alia persona hanc nostræ devotionis oblationem, vel stipendiis prædictorum canonicorum subtrahere aut alienare, vel in aliquo diminuere præsumpserit ad vindicandam hanc præsumptionem indistricti judicii examine sanctæ et individuæ Trinitatis ultioni, quantum possumus, commendamus. Hæredibus nostris insuper jubemus eosque humiliter obsecramus ut hanc nostram largitionem, quanta possunt virtute, pro nostrarum et suarum animarum absolutione sustineant, et si ita expugnare non valent, ad suos usus eam recipiant quousque juxta nostram devotionem præfatæ congregationi restaurare possint. Et ut hæc nostræ largitionis carta tuitiorem in Dei nomine obtineat firmitatis plenitudinem, manibus nostris eam firmavimus ita ut post obitum nostrum ipsam villam prædicti fratres cum omni sua integritate recipiant et sic amicorum atque fidelium nostrorum manibus subter jussimus roborari. Acta Augustoduno civitate feliciter in Domino. Amen. Ego Adeleth subscripsi. Hugo comes subscripsi. Rodulphus comes subscripsi. Boso comes subscripsi. Signum Wallonis comitis. S. Evrelini. S. Gisleberti. S. Adalmani. S. Rotberti. S. Teodfredi. S. Osberti. S. Rodulphi. S. Blitgeri. S. Fruninci. S. item Hugonis et filii sui Hugonis. Ego Silvanus per jussionem dominicæ meæ Adeleth scripsi et datavi, VIII kalendas maii, indictione X, anno XXV post obitum Odonis, regnante Karolo glorioso rege.